Rain Tolgi ja Andres Maimiku komöödiafilmi «Kormoranid ehk Nahkpükse ei pesta» on tänaseks vaatamas käinud juba üle 30 000 kinokülastaja.    Seega on «Kormoranid» oma vähem kui kolme esimese linastumisnädala jooksul jõudnud viimase kolme aasta edukaimaks eesti filmiks. Viimati kogusid eesti filmid üle 30 000 vaataja aastal 2008.        Teisi sel aastal esilinastunud kodumaiseid mängufilme («Üks minu  sõber», «Kirjad inglile», «Surniaiavahi tütar», «Rotilõks») on kokku vaadanud ligi 27000 kinokülastajat.    Rain Tolgi ja Andres Maimiku eelmine linateos «Jan Uuspõld läheb Tartusse» on Eesti viimase kaheksa aasta vaadatuim film.    «Kormoranid ehk Nahkpükse ei pesta» on must komöödia, mis räägib vanadest rokipeerudest, kes keelduvad kiiktoolides nurgas tiksumast, vaid tahavad iga hinna eest uuesti läbi lüüa. Filmis mängivad Guido Kangur, Roman Baskin, Ene Järvis, Jüri Vlassov, Ester  Pajusoo, Elina Pähklimägi, Harry Kõrvits, Enn Klooren ja teised suurepärased näitlejad.